1992L0079 — SL — 27.02.2010 — 004.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B DIREKTIVA SVETA 92/79/EGS z dne 19. oktobra 1992 o približevanju davkov na cigarete (UL L 316, 31.10.1992, p.8)

spremenjena z:









▼B

DIREKTIVA SVETA 92/79/EGS

z dne 19. oktobra 1992

o približevanju davkov na cigarete







SVET EVROPSKIH SKUPNOSTI JE ob upoštevanju Pogodbe o ustanovitvi Evropske gospodarske skupnosti in zlasti člena 99 Pogodbe, ob upoštevanju predloga Komisije ( 1 ), ob upoštevanju mnenja Evropskega parlamenta ( 2 ), ob upoštevanju mnenja Ekonomsko-socialnega odbora ( 3 ), ker Direktiva 72/464/EGS ( 4 ) predpisuje splošne določbe glede trošarin za tobačne izdelke in posebne določbe glede strukture trošarin, ki veljajo za cigarete; ker Direktiva 79/32/EGS ( 5 ) določa opredelitve pojmov za različne skupine tobačnih izdelkov; ker je za vzpostavitev notranjega trga brez meja na dan 1. januarja 1993 treba določiti najnižjo skupno trošarino za cigarete; ker je za Kraljevino Španijo potrebno prehodno obdobje dveh let, da doseže to najnižjo skupno trošarino; ker je Republiki Portugalski treba dati možnost, da zniža stopnjo za cigarete, ki jih izdelujejo maloserijski proizvajalci in ki se potrošijo v najbolj oddaljenih regijah otočij Azorov in Madeire; ker je treba uvesti postopek, ki bo, glede na skupni učinek in strukturo trošarin za cigarete, vsaki dve leti omogočal prilagoditve, potrebne za upoštevanje pravilnega delovanja notranjega trga in širše zastavljenih ciljev Pogodbe, SPREJEL NASLEDNJO DIREKTIVO:







Člen 1

1. Države članice, v skladu s pravili, predvidenimi v tej direktivi, najpozneje 1. januarja 1993 uveljavijo najnižje davke na porabo cigaret.

2. Odstavek 1 velja za davke, ki se v skladu z Direktivo 72/464/EGS zaračunavajo za cigarete in vsebujejo:

(a) specifično trošarino na enoto izdelka;

(b) proporcionalno trošarino, izračunano na osnovi najvišje drobnoprodajne cene;

(c) DDV, sorazmeren drobnoprodajni ceni.

▼M4

Člen 2

1. Skupna trošarina (specifična trošarina in trošarina ad valorem brez DDV) za cigarete znaša vsaj 57 % ponderirane povprečne maloprodajne cene cigaret, sproščenih v porabo. Trošarina ne sme biti nižja od 64 EUR za 1 000 cigaret ne glede na ponderirano povprečno maloprodajno ceno.

Vendar državam članicam, ki obračunavajo trošarino v višini najmanj 101 EUR za 1 000 cigaret na podlagi ponderirane povprečne maloprodajne cene, ni treba upoštevati zahteve glede 57 % iz prvega pododstavka.

2. Od 1. januarja 2014 skupna trošarina za cigarete znaša vsaj 60 % ponderirane povprečne maloprodajne cene cigaret, sproščenih v porabo. Trošarina ne sme biti nižja od 90 EUR za 1 000 cigaret ne glede na ponderirano povprečno maloprodajno ceno.

Vendar državam članicam, ki obračunavajo trošarino v višini najmanj 115 EUR za 1 000 cigaret na podlagi ponderirane povprečne maloprodajne cene, ni treba upoštevati zahteve glede 60 % iz prvega pododstavka.

Bolgariji, Estoniji, Grčiji, Latviji, Litvi, Madžarski, Poljski in Romuniji se za izpolnitev zahtev iz prvega in drugega pododstavka dovoli prehodno obdobje do 31. decembra 2017.

3. Ponderirana povprečna maloprodajna cena se izračuna glede na skupno vrednost vseh cigaret, sproščenih v porabo, ki temelji na maloprodajni ceni, vključno z vsemi davki, deljeno s skupno količino cigaret, sproščenih v porabo. Vsako leto se jo določi najkasneje do 1. marca na podlagi podatkov o skupni količini cigaret, sproščenih v porabo v prejšnjem koledarskem letu.

4. Države članice postopno zvišujejo trošarine, tako da bodo lahko izpolnile zahteve iz odstavka 2 do datumov, ki so v njem določeni.

5. Komisija enkrat na leto objavi vrednost eura v nacionalnih valutah, ki se uporablja pri določanju zneskov skupne trošarine.

Uporabijo se menjalni tečaji, ki veljajo prvi delovni dan v oktobru in so objavljeni v Uradnem listu Evropske unije. Navedeni menjalni tečaji se uporabljajo od 1. januarja naslednjega koledarskega leta.

6. Države članice lahko ohranijo zneske trošarin, veljavne ob letni prilagoditvi iz odstavka 5, če bi se trošarine v nacionalni valuti zaradi pretvorbe zneskov trošarin, izraženih v eurih, zvišale za manj kot 5 % ali manj kot 5 EUR, pri čemer je odločilen nižji znesek.

Člen 2a

1. Če se skupna trošarina zaradi spremembe ponderirane povprečne maloprodajne cene cigaret v državi članici zniža pod ravni, določene v prvem stavku člena 2(1) in prvem stavku člena 2(2), lahko ta država članica prilagoditev te trošarine preloži do 1. januarja drugega leta po letu, v katerem je prišlo do spremembe.

2. Kadar država članica zviša stopnjo davka na dodano vrednost za cigarete, lahko skupno trošarino zniža do višine zneska, izraženega v odstotku ponderirane povprečne maloprodajne cene, ki je enak znesku zvišanja stopnje davka na dodano vrednost, prav tako izraženem v odstotku ponderirane povprečne maloprodajne cene, tudi če se skupna trošarina zaradi te prilagoditve zniža pod raven, izraženo v odstotku ponderirane povprečne maloprodajne cene, kot je določena v prvem stavku člena 2(1) oziroma (2).

Vendar država članica to dajatev ponovno zviša tako, da do 1. januarja drugega leta po letu, v katerem je prišlo do znižanja, doseže vsaj take ravni.

▼B

Člen 3

1. Kraljevini Španiji se prizna prehodno obdobje dveh let, začenši s 1. januarjem 1993, da doseže najnižjo skupno trošarino, določeno v členu 2.

2. Republika Portugalska lahko uporabi znižano stopnjo, za največ 50 % nižjo od stopnje, ki je določena v členu 2, za cigarete, ki se potrošijo v najbolj oddaljenih regijah otočij Azorov in Madeire, ki jih proizvajajo maloserijski proizvajalci, letna proizvodnja posameznega proizvajalca pa ne preseže 500 ton.

▼M1

3. Ne glede na člen 2 lahko Kraljevina Švedska do vključno 31. decembra 2002 odloži obdavčenje s celotno najnižjo trošarino v višini 57 % drobnoprodajne cene (vključno z vsemi davki) najbolje prodajanih cigaret. Poleg tega Kraljevina Švedska ne sme znižati celotne trošarine pod raven, veljavno 1. avgusta 1998.

▼M4

4. Francija lahko z odstopanjem od člena 2 v obdobju od 1. januarja 2010 do 31. decembra 2015 še naprej uporablja znižano stopnjo trošarine za cigarete, ki so sproščene v porabo v departmajih Korzike, do letne kvote 1 200 ton. Znižana stopnja znaša:

— do 31. decembra 2012 najmanj 44 % cene za cigarete najbolje prodajane cenovne kategorije v teh departmajih,

— od 1. januarja 2013 najmanj 50 % ponderirane povprečne maloprodajne cene cigaret, sproščenih v porabo. Trošarina ne sme biti nižja od 88 EUR za 1 000 cigaret ne glede na ponderirano povprečno maloprodajno ceno,

— od 1. januarja 2015 najmanj 57 % ponderirane povprečne maloprodajne cene cigaret, sproščenih v porabo. Trošarina ne sme biti nižja od 90 EUR za 1 000 cigaret ne glede na ponderirano povprečno maloprodajno ceno.

Člen 4

1. Vsaka štiri leta Komisija predloži Svetu poročilo in, kadar je to primerno, predlog v zvezi s stopnjami trošarine določenimi v tej direktivi in strukturo trošarine, kot je opredeljena v členu 16 Direktive Sveta 95/59/ES z dne 27. novembra 1995 o davkih, razen prometnih davkov, ki vplivajo na porabo tobačnih izdelkov ( 6 ).

Poročilo Komisije upošteva pravilno delovanje notranjega trga, dejansko vrednost stopenj trošarine in širše cilje Pogodbe.

2. Poročilo iz odstavka 1 je pripravljeno predvsem na podlagi podatkov, ki jih predložijo države članice.

3. Komisija v skladu s postopkom iz člena 43 Direktive Sveta 2008/118/ES z dne 16. decembra 2008 o splošnem režimu za trošarino ( 7 ) določi seznam statističnih podatkov potrebnih za poročilo, razen podatkov v zvezi s posameznimi fizičnimi ali pravnimi osebami. Seznam poleg podatkov, ki so državam članicam vselej na voljo, vsebuje samo podatke, katerih zbiranje ne pomeni nesorazmerne administrativne obremenitve za države članice.

4. Komisija ne objavi ali kako drugače razkrije teh podatkov, če bi to lahko povzročilo razkritje poslovne, industrijske ali poklicne skrivnosti.

▼B

Člen 5

1. Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 1992. O tem nemudoma obvestijo Komisijo.

Ko države članice sprejmejo te predpise, se morajo sklicevati na to direktivo ali pa se nanjo sklicujejo ob uradni objavi. Način sklicevanja določijo države članice.

2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 6

Ta direktiva je naslovljena na države članice.